Mixli li kellu 60 pakkett bid-droga kokaina Lyon Bonnici ta' 31 sena mill-Mosta nżamm taħt arrest preventiv wara li ġie mixli li kellu fil-pussess tiegħu 60 pakkett bid-droga kokaina, liema droga nstabet f'ċirkostanzi li juru li ma kinitx għall-użu esklussiv tiegħu. Huwa nqabad is-Sibt li għadda waqt roadblock f'Birkirkara. L-Ispettur Justine Grech spjegat fil-Qorti kif il-Pulizija, assistiti mill-membri tal-Forzi Armati ta' Malta, kienu nnotaw vettura tagħmel manuvra biex tipprova tevita dan ir-roadbloack. Qalet li din il-vettura eventwalment twaqqfet iżda l-imputat kien ħarab jiġri minn fuq il-post. Huwa ġie arrestat ftit tal-ħin wara u l-Pulizija rnexxielhom ukoll isibu d-droga li allegatament kellu fuqu filwaqt li fil-vettura nstab pouch li kellu ammont ta' flus kontanti ġewwa fih. Bonnici wieġeb mhux ħati tal-akkużi miġjuba kontrieh u talab li jingħata l-ħelsien mill-arrest, bil-Prosekuzzjoni toġġezzjona minħabba l-gravità tal-każ, il-fatt li l-imputat kiser il-kundizzjonijiet tal-libertà proviżorja li ngħata f'kawżi oħra u l-fedina penali refrettarja tiegħu. Il-Qorti preseduta mill-Maġistrat Astrid May Grima ċaħdet it-talba għall-ħelsien mill-arrest u ordnat li jibqa' jinżamm arrestat. Il-Prosekuzzjoni tmexxiet ukoll mill-Ispettur Roderick Spiteri. L-Avukat Joseph P. Bonnici deher għal Bonnici.